b'\n_START_ARTICLE_\nVytautas Kairi\xc5\xabk\xc5\xa1tis (1930)\n_START_PARAGRAPH_\nVytautas Kairi\xc5\xabk\xc5\xa1tis (g. 1930 m. bir\xc5\xbeelio 17 d. Rink\xc5\xabnai, Garliavos vals\xc4\x8dius, Kauno apskritis) \xe2\x80\x93 Lietuvos kompozitorius, pedagogas, profesorius.\n_START_SECTION_\nBiografija\n_START_PARAGRAPH_\n1949\xe2\x80\x931950 m. mok\xc4\x97si dainuoti Kauno Juozo Gruod\xc5\xbeio muzikos mokykloje. Lietuvos konservatorijoje 1955 m. baig\xc4\x97 K. Petrausko dainavimo, 1959 m. J. Juzeli\xc5\xabno kompozicijos klas\xc4\x99._NEWLINE_1951\xe2\x80\x931959 m. dainavo Lietuvos radijo vokaliniame ansamblyje. 1960-1999 m. Lietuvos konservatorijos, nuo 1992 m. Lietuvos muzikos akademijos d\xc4\x97stytojas, nuo 1964 m. vyr. d\xc4\x97stytojas, nuo 1977 m. docentas, nuo 1992 m. profesorius. _NEWLINE_Para\xc5\xa1\xc4\x97 mokslo metodini\xc5\xb3 darb\xc5\xb3: \xe2\x80\x9eRitmo pratimai\xe2\x80\x9c (I \xe2\x80\x93 1970 m., II \xe2\x80\x93 1973 m.), \xe2\x80\x9eVienvard\xc5\xbei\xc5\xb3 ir paraleli\xc5\xb3 tonacij\xc5\xb3 sugretinimo panaudojimas solfed\xc5\xbeio pamokose\xe2\x80\x9c (1976 m.), \xe2\x80\x9e\xc5\xa0iuolaikini\xc5\xb3 lietuvi\xc5\xa1k\xc5\xb3 melodij\xc5\xb3 rinktin\xc4\x97 solfed\xc5\xbeio pratyboms\xe2\x80\x9c (1988 m.) ir kt. 1980 m. suteiktas nusipelniusio d\xc4\x97stytojo garb\xc4\x97s vardas. Nuo 1960 m. Lietuvos kompozitori\xc5\xb3 s\xc4\x85jungos narys._NEWLINE_K\xc5\xabryboje dominuoja vokalin\xc4\x97 muzika \xe2\x80\x93 kantatos, oratorijos, k\xc5\xabriniai chorams ir vokaliniams ansambliams, vokaliniai ciklai, solo dainos bei romansai. Daug k\xc5\xabrini\xc5\xb3 \xc4\xafra\xc5\xa1yta \xc4\xaf plok\xc5\xa1teles, publikuota \xc4\xafvairiuose rinkiniuose ir atskiruose leidiniuose. Trys dainos apdovanotos Stasio \xc5\xa0imkaus premijomis.'